30.5.2023
EL
Επίσημη Εφημερίδα της Ευρωπαϊκής Ένωσης
C 188/11
8.
θεωρεί ότι οι «θεμελιώδεις αρχές» θα πρέπει να παραμείνουν το κοινό έδαφος για την προσέγγιση της Ανατολικής Εταιρικής Σχέσης, δηλαδή μια κοινή δέσμευση για την ελευθερία, τη δημοκρατία, το κράτος δικαίου και τα ανθρώπινα δικαιώματα, με παράλληλη συνέχιση των προσπαθειών για την επίτευξη κοινών στόχων, όπως η προώθηση της ισότητας των φύλων, η προστασία των μειονοτήτων και των γλωσσικών τους δικαιωμάτων, η αντιμετώπιση της κλιματικής αλλαγής, η προώθηση της πράσινης και της ψηφιακής μετάβασης, η στήριξη μιας ισχυρής και ανεξάρτητης κοινωνίας των πολιτών, η αύξηση της ανθεκτικότητας και της ευημερίας και η εμβάθυνση των οικονομικών σχέσεων· υπογραμμίζει ότι η συνεχής στήριξη της δημοκρατικής αντιπολίτευσης της Λευκορωσίας σε όλα τα επίπεδα διακυβέρνησης, καθώς και η στήριξη της κοινωνίας των πολιτών έχουν ουσιαστική σημασία για την προαγωγή των δημοκρατικών αξιών στη χώρα· 9. επισημαίνει τον σημαντικό ρόλο που μπορούν να διαδραματίσουν οι περιφερειακές και οι τοπικές αρχές στην προάσπιση των «θεμελιωδών αρχών» στις περιφέρειες και στις τοπικές κοινότητες, καθώς και στην επίτευξη των κοινών στόχων, διασφαλίζοντας ταυτόχρονα την αρχή της επικουρικότητας της ΕΕ, μέσα από την εγγύτερη προσέγγιση των τοπικών πολιτών στην Ευρωπαϊκή Ένωση και στις αξίες της· 10. τονίζει, ωστόσο, ότι απαιτείται επαναπροσδιορισμός των στόχων πολιτικής της Ανατολικής Εταιρικής Σχέσης και της πολυμερούς δομής της προκειμένου να διατηρηθεί η ευημερία της Εταιρικής Σχέσης· 11. αναγνωρίζει ότι, μετά από μια δεκαετία και πλέον συνεργασίας στο πλαίσιο της Ανατολικής Εταιρικής Σχέσης, οι ειδικές ανά χώρα προτεραιότητες μεταξύ των χωρών εταίρων της ΑΕΣ αποκλίνουν πλέον λόγω των διαφορετικών αναπτυξιακών αναγκών, των εθνικών προτεραιοτήτων και των προσδοκιών ένταξής τους, αλλά και λόγω της πολιτικής επιθετικότητας, των τακτικών αποσταθεροποίησης και της παραπληροφόρησης που προωθεί η Ρωσία.
Ως εκ τούτου, η ΕτΠ αναμένει με ανυπομονησία την πρόταση της Ευρωπαϊκής Επιτροπής για την αξιολόγηση του μέλλοντος της Ανατολικής Εταιρικής Σχέσης· 12. αναγνωρίζει ότι η ΑΕΣ εξακολουθεί να αποτελεί το κατάλληλο πλαίσιο, το οποίο δεν έχει εξαντλήσει το πλήρες περιφερειακό δυναμικό του και μπορεί να συνεχίσει να αποτελεί σκοπό για όλους τους εταίρους, εάν μεταρρυθμιστεί ώστε να καθορίσει ειδικούς ανά χώρα στόχους ως προς την ΕΕ.
Οι ευέλικτες δομές και τα ευέλικτα εργαλεία της εντός αυτού του πλαισίου θα πρέπει να ανταποκρίνονται στις ανάγκες τόσο των νέων υποψήφιων προς ένταξη στην ΕΕ χωρών όσο και των άλλων εταίρων, διατηρώντας παράλληλα τις κοινές αξίες και τους κοινούς κανόνες, τα αμοιβαία συμφέροντα και τις αμοιβαίες δεσμεύσεις· 13. επισημαίνει ότι η ΑΕΣ θα πρέπει να είναι περισσότερο προσανατολισμένη στα αποτελέσματα, προσαρμόζοντας τα εργαλεία και τις δομές λειτουργίας της ώστε να ανταποκρίνονται στις ανάγκες των εταίρων, μεταξύ άλλων βοηθώντας τους εταίρους που σημειώνουν τη μεγαλύτερη πρόοδο στην πορεία τους προς την ένταξη στην ΕΕ· 14. καλεί τόσο την Ευρωπαϊκή Επιτροπή όσο και τις κυβερνήσεις εταίρους να εξασφαλίσουν τη συμμετοχή των περιφερειακών και των τοπικών αρχών στον καθορισμό των προτεραιοτήτων συνεργασίας με εδαφικό αντίκτυπο (π.χ. όσον αφορά την ενεργειακή απόδοση, το περιβάλλον και την προσαρμογή στην κλιματική αλλαγή, τη συνδεσιμότητα των μεταφορών, την αποκέντρωση και τη μεταρρύθμιση της δημόσιας διοίκησης, τη στήριξη της κοινωνίας των πολιτών), και να ενθαρρύνουν τη συμμετοχή τους στις σχετικές πλατφόρμες και τα φόρουμ της ΑΕΣ, τα οποία θα πρέπει να επεκταθούν ώστε να συμπεριλάβουν και εκπροσώπους της διάσκεψης των Τοπικών και Περιφερειακών Αρχών για την Ανατολική Εταιρική Σχέση (ΔΤΠΑΑΕΣ)· 15. σημειώνει τον θετικό αντίκτυπο της συνεργασίας της Ανατολικής Εταιρικής Σχέσης στη ζωή των απλών πολιτών, αλλά υπογραμμίζει το γεγονός ότι η προβολή της Εταιρικής Σχέσης και η συμβολή της ΕΕ πρέπει να αυξηθούν με βάση τα επιτεύγματα του παρελθόντος· αυτό θα μπορούσε επίσης να επιτευχθεί μέσω της συστηματικής συνεργασίας με τις τοπικές και τις περιφερειακές αρχές και τις ενώσεις τους επιτόπου· 16. σημειώνει ότι η τοπική αυτοδιοίκηση, η οποία αποτελεί βασικό πυλώνα και ακρογωνιαίο λίθο της δημοκρατίας, πρέπει να υποστηριχθεί περαιτέρω, προκειμένου να επιτευχθούν οι στόχοι της ΑΕΣ, και χαιρετίζει το έργο του Κογκρέσου των Τοπικών και Περιφερειακών Αρχών του Συμβουλίου της Ευρώπης σε αυτόν τον τομέα· III.
ΣΥΣΤΑΣΕΙΣ ΠΟΛΙΤΙΚΗΣ
17. τάσσεται υπέρ της υιοθέτησης μιας ειδικά προσαρμοσμένης προσέγγισης όσον αφορά τους στόχους της Ανατολικής Εταιρικής Σχέσης, ώστε να αντικατοπτρίζονται οι διαφορετικές ανάγκες των υποψήφιων προς ένταξη στην ΕΕ χωρών, των δυνάμει υποψηφίων χωρών και άλλων εταίρων, δεδομένου ότι η ενιαία προσέγγιση δεν δικαιολογείται πλέον· οι ειδικές ανά χώρα ανάγκες θα πρέπει να σχεδιάζονται κατά τρόπο ώστε να λαμβάνονται επίσης υπόψη τα ειδικά συμφέροντα των περιφερειακών και των τοπικών κοινοτήτων· 18. συνιστά ένα πιο ευέλικτο γεωγραφικό πεδίο εφαρμογής για την ΑΕΣ, το οποίο θα παρέχει τη δυνατότητα στενότερης συνεργασίας με ορισμένες χώρες, συγκεκριμένα με χώρες της Κεντρικής Ασίας, καθώς και τον προσδιορισμό τομέων συνεργασίας με τις χώρες των Δυτικών Βαλκανίων·